Marcel Ciolacu a spus ironic că îl invită pe primarul USR al Bacăului, Lucian Stanciu Viziteu, „în Piaţa Victoriei, unde să vină DNA să ne ia”. Declarația a venit după ce liderul USR a fost întrebat dacă Viziteu ar trebui să demisioneze, în contextul în care chiar el a anunţat că este suspect într-un dosar legat de un apartament de serviciu în care a locuit o angajată a primăriei.
„Noi am avut o decizie foarte clară la PSD ţinând cont şi de greşelile pe care le-a făcut PSD. Nu am nicio reţinere să o spun. Niciun parlamentar nu a intrat pe listele PSD dacă era trimis în judecată. Există prezumţia de nevinovăţie, dar există şi o percepţie publică şi când intri în politică trebuie să îţi asumi acest lucru. Când eşti trimis în judecată, de obicei e bine să faci pasul nu neapărat înapoi, un pas în lateral.
Nu sunt judecător, nu sunt magistrat, nu am comentat şi nu o să comentez niciodată nicio decizie a unui magistrat atâta timp cât voi fi persoană publică, indiferent de părerile mele personale. Sunt ale mele şi le ţin pentru mine. După ce nu o să mai fiu persoană publică presupun că o să îmi permit să fac acest lucru cu Dragoş, cu prietenul meu, la o cafea”, a declarat Marcel Ciolacu, într-o conferinţă de presă susţinută, sâmbătă la Bacău, potrivit News.ro.
Liderul PSD a mai spus că „pe domnul Viziteu îl invit în Piaţa Victoriei, unde să vină DNA să ne ia”.
„Parcă aşa era. Sau cine nu sare, nu ştiu, nu am reţinut toate versurile. Poate să îl ia şi pe domnul Voiculescu, cu miliardul de la vaccinuri. Poate să o ia şi pe doamna Clotilde. Au o pepinieră deja consacrată. PSD e mic copil”, a completat Ciolacu.
Primarul Bacăului, Lucian Viziteu (USR), a anunțat, pe 12 martie, că este suspect, alături de alți funcționari, în dosarul deschis de DNA Bacău, privind apartamentul de serviciu în care a locuit o angajată a instituției, deși are domiciliul în municipiu.